A BIZOTTSÁG 1143/2007/EK RENDELETE
(2007. október 1.)
az 256/2002/EK rendeletnek a mikroorganizmusok csoportjába tartozó „Bacillus cereus var. toyoi” készítmény takarmány-adalékanyagként való engedélyezése tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
mivel:
(1)
Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, az engedélyek odaítélésének feltételeiről, illetve a kapcsolódó eljárásokról.
(2)
A mikroorganizmusok csoportjába tartozó Bacillus cereus var. toyoi (NCIMB 40112/CNCM I-1012) készítményt a 70/524/EGK irányelvvel (2) összhangban a 256/2002/EK bizottsági rendelet (3) engedélyezte határozatlan időre, különösen 2 hónaposnál fiatalabb malacoknál, valamint kocáknál az ellés előtt 1 héttől az elválasztásig. Ezt az adalékanyagot ezt követően az 1831/2003/EK rendelet 10. cikkével összhangban mint meglévő terméket felvették a takarmány-adalékanyagok közösségi nyilvántartásába.
(3)
Az 1831/2003/EK rendelet 7. cikkével összhangban kérelmezték a készítmény engedélyezésének módosítását hogy a kocáknál a megtermékenyítéstől az elválasztásig lehetőség legyen a használatára. A kérelemhez mellékelték az említett rendelet 7. cikkének (3) bekezdésében előírt adatokat és dokumentumokat.
(4)
Az Európai Élelmiszer-biztonsági Hatóság (a továbbiakban: a hatóság) 2007. március 7-i véleményében megállapította, hogy a Bacillus cereus var. toyoi (NCIMB 40112/CNCM I-1012) készítmény nincs káros hatással az emberi vagy az állati egészségre, illetve a környezetre (4). A hatóság továbbá arra a következtetésre jutott, hogy a készítmény nem jelent más olyan kockázatot, amely az 1831/2003/EK rendelet 5. cikke (2) bekezdése értelmében kizárná az engedélyezést. A hatóság a forgalmazás után egyedi nyomonkövetési követelményeket nem tart szükségesnek. Emellett a hatóság az 1831/2003/EK rendelettel létrehozott közösségi referencialaboratórium által benyújtott, a takarmányban lévő takarmány-adalékanyag analitikai módszeréről szóló jelentést is hitelesítette.
(5)
A készítmény vizsgálata megállapította, hogy az 1831/2003/EK rendelet 5. cikkében előírt feltételek teljesülnek.
(6)
A 256/2002/EK rendeletet ezért a fentieknek megfelelően módosítani kell.
(7)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Az 256/2002/EK rendelet III. mellékletének helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 1-jén.